अगर डायरेक्टर के पास दमदार स्क्रिप्ट नहीं है तो ऐसी फिल्म में कितना भी पैसा लगाया जाए, दर्शक ऐसी मेगा बजट फिल्म को नकार देते है। बेशक, यंग डायरेक्टर केशव पानेरी ने अपनी इस फिल्म के लिए बेटी बचाओ जैसा दमदार सब्जेक्ट तो जरूर चुना, लेकिन इस फिल्म को ऐसा बना डाला कि बस आप फिल्म खत्म होने का इंतजार करते हैं। यह समझ से परे है कि डायरेक्टर को इस बेहद कमजोर स्क्रिप्ट पर बनी इस फिल्म को बनाने के लिए इतना पैसा लगाने की क्या जरूरत थी। आज जब टॉप मेकर भी चंद लोकेशन पर अपनी पूरी फिल्म शूट कर लेते है, वहीं, इस फिल्म की शूटिंग राजस्थान की लगभग हर खूबसूरत लोकेशन के अलावा, मुंबई और यूएसए में की गई। इसके बावजूद फिल्म अंत तक कहीं भी दर्शकों को जरा भी बांध नहीं पाती। फिल्म का हर सीन आपके सब्र का इम्तिहान लेता नजर आता है। फिल्म की प्रॉडक्शन कंपनी की तारीफ करनी होगी कि उन्होंने फिल्म में कई विंटेज कारों का जमकर इस्तेमाल करने के साथ कई ऐसे महलों में जाकर फिल्म शूट की जहां हर कोई मेकर पहुंच तक नहीं पाता। कहानी : आलिया (मंजरी फडणीस) राजस्थान के एक मशहूर कॉलेज की योग्य स्टूडेंट है। आलिया को अपनी आगे की पढ़ाई के लिए स्कॉलरशिप चाहिए। प्रिसिंपल (राजू खेर) से बात करके आलिया कॉलेज के प्रमुख ट्रस्टी कुंवर विक्रम प्रताप सिंह (आशुतोष राणा) के पास उनके राजमहल में जाती है। दरअसल, इस मुलाकात में स्कॉलरशिप के साथ-साथ आलिया कुंवर का ऐसा इंटरव्यू लेना चाहती है जिसमें उनकी पर्सनल लाइफ के ऐसे पहलूओं का जिक्र हो, जिनके बारे में लोग जानना चाहते हैं। राजमहल आकर आलिया का पता लगता है कि कुंवर बेहद घंमडी है जो अपने सामने किसी को कुछ भी नहीं समझता। इस पहली मुलाकात में कुंवर साहब को आलिया में ऐसा कुछ नजर आता है कि वह उसे अपनी रानी बनाने का फैसला करता है। आलिया की मर्जी के खिलाफ घर वाले उसकी शादी कुंवर के साथ कर देते हैं। राजमहल आकर आलिया कुंवर को पता चलता है कुंवर की लाइफ में उसकी जगह एक दासी से ज्यादा नहीं है। आलिया गर्भवती होती है, लेकिन कुंवर नहीं चाहते उनके वंश में लड़की का जन्म हो। ऐसे में आलिया राजमहल से भागकर मुंबई पहुंचती है। यहां आकर वह शौकल अली मिर्जा (प्रेम चोपडा) की मैगजीन मायानगरी में नौकरी करती है। आलिया अब अपनी नई जिदंगी शुरू करती है। आलिया एक बेटी को जन्म देती है। एनआरआई आदित्य कपूर (अरबाज खान) मुंबई में डोनेशन के लिए ठहरा हुआ है और यहीं उसकी मुलाकात आलिया से होती है।  ऐक्टिंग : फिल्म मंजरी फडणीस के आसपास घूमती है, लेकिन आलिया के किरदार में मंजरी पूरी फिल्म में न जाने क्यों बुझी-बुझी सी लगी। आशुतोष राणा अपने किरदार में परफेक्ट रहे तो प्रेम चोपड़ा और अरबाज खान अपने किरदार को बस निभा भर गए। निर्देशन : इस फिल्म का सबसे माइनस पॉइंट फिल्म का निर्देशन है, जिस सीन को एक दो मिनट में खत्म होना चाहिए था उसी सीन को डायरेक्टर ने पांच सात मिनट तक ऐसा खींचा कि दर्शकों के सब्र का पैमाना टूटने लगता है। हां, पूरी फिल्म में डायरेक्टर ने राजस्थान की खूबसूरती को बेहतरीन ढंग से पर्दे पर उतारने के अलावा कुछ और नहीं किया। संगीत : अगर डायरेक्टर साहब फिल्म में गाने नहीं रखते तो कुछ फर्क नहीं पड़ता, पूरी फिल्म में गाने तो कई हैं लेकिन फिल्म के किसी भी गाने का पहला अंतरा भी सिनेमा हॉल से बाहर आने के बाद आपको याद नहीं रहेगा। क्यों देखें : अगर कोई काम वगैरह नहीं है हॉल में तीन घंटे रिलैक्स होकर रेस्ट करना चाहते हैं तो जाएं। हां, राजस्थान की ब्यूटी और लोकेशन इस फिल्म का इकलौता प्लस पॉइंट है, जिसे देखने के लिए इस फिल्म को देख सकते हैं। 